钦定古今图书集成/方舆汇编/职方典/第1199卷 > 《从建平王游纪南城》梁·江淹
## 钦定古今图书集成/方舆汇编/职方典/第1199卷 > 《从建平王游纪南城》梁·江淹

恭承此嘉惠，永官至南荆。敛衽承光彩，端笏奉仁明。
再逢绿草合，重见翠云生。江甸知礼富，汉渚闻教清。
君王淡以思，树羽望楚城。年积衣剑灭，池远宫馆平。
锦帐终寂寞，彩瑟秘奇英。《丹沙》信难学，黄金不可成。
迁化每如兹，安可贵空名。流岩惨中怀，凝意方自惊。
愿借若木景，长照幽人情。